text: ১৬ আগস্ট , বুধবার, ২০১৭ ১৩:৪৪:৩১
  বৃষ্টি, যানজট, জলাবদ্ধতা, সিটি করপোরেশনের খোঁড়াখুঁড়িতে রাজধানীবাসীর নাজেহাল অবস্থা। গত কয়েক দিনের টানা বৃষ্টি আজও অব্যাহত রয়েছে। যথারীতি দুর্ভোগও অব্যাহত।
  নগরীর বিভিন্ন স্থানে পানি জমে সৃষ্টি হয়েছে জলাবদ্ধতা। কোথাও একফুট, কোথাও হাঁটুপানি। মূল সড়কে জমে আছে পানি, একইসঙ্গে যানজট। ফুটপাতে স্তুপাকারে রাখা আবর্জনা ও খোঁড়াখুঁড়ির কাদামাটি। হেঁটে গন্তব্যে যাওয়ারও কোন উপায় নেই।
  রাজধানীর বিভিন্ন স্থানে ঘুরে সরেজমিনে দেখা যায়, অপেক্ষাকৃত নিচু স্থানগুলোতে হাঁটুপরিমাণ পানি জমে গেছে। সেই পানিতে ভাসছে নোংরা-আবর্জনা। বিশেষ করে নগরীর শান্তিনগর, মালিবাগ, মৌচাক, আরামবাগ, মেরুল বাড্ডা থেকে বাড্ডা, রামপুরা, মিরপুর ও পুরান ঢাকার বিভিন্ন এলাকাসহ বেশ কিছু স্থানে পানি জমে জলজট সৃষ্টি হয়েছে। এতে যানবাহনে ভোগান্তি বেড়েছে।
  এছাড়া মিরপুর, শেওড়াপাড়া, কাজীপাড়া ও আগারগাঁওয়ে মেট্ররেলের খুঁড়িখুঁড়ির পাশাপাশি রয়েছে জলাবদ্ধতা। দুইয়ে মিলে এসব এলাকায় যানবাহন স্থবির হয়ে পড়েছে। আর এতেই দুর্ভোগের সঙ্গে গাড়িতে মূল্যবান কমঘণ্টা নষ্ট হচ্ছে শ্রমজীবী মানুষের।
  এদিকে, চলতি বর্ষা মৌসুমে বৃষ্টির পানিতে ধুয়েমুছে যাচ্ছে অনেক সড়কের কার্পেটিং। বৃষ্টির মধ্যেই কোথাও কোথাও চলছে ভোগান্তির খোঁড়াখুঁড়ি। অনেক সড়ক বৃষ্টির আগে খোঁড়া হলেও মেরামত কাজ শেষ হয়নি। খারাপ সড়ক আরও খারাপ হয়ে যাচ্ছে রাজধানীতে। ফলে প্রধান প্রধান সড়কে পাল্লা দিয়ে বাড়ছে যানজট। এক ঘণ্টার যাত্রাপথে যেতে লাগছে তিন থেকে চার ঘণ্টা। সব মিলিয়ে ভোগান্তির মধ্য দিয়ে চলছে ব্যস্ত নাগরিক জীবন।